5 Bahebera 11:13 e bua jaana ka batho bangwe ba ba neng ba tshela pele ga motlha wa ga Jesu: “Bano botlhe ba ne ba swa ba na le tumelo, le mororo ba ne ba se ka ba bona go diragadiwa ga ditsholofetso, mme ba ne ba di bona di le kgakala thata ba bo ba di amogela.” Mongwe wa bone e ne e le Aborahame. A o ne a nna a akantse ka tsholofelo ya go tshela mo pusong ya “losika” lo lo solofeditsweng? Re bona karabo mo mafokong ano a ga Jesu fa a ne a araba baganetsi ba gagwe: “Aborahame rraalona o ne a itumelela thata tebelelo ya go bona letsatsi la me, mme o ne a le bona a bo a itumela.” (Joh. 8:56) Go ne go ntse jalo le ka Sara, Isake, Jakobe le ba bangwe ba bantsi ba ba neng ba tlhomile mogopolo mo tsholofetsong ya Bogosi, jo ‘moagi le modiri wa jone e leng Modimo.’—Baheb. 11:8-11.